REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/16-22

03. februar 2021. godine

B e o g r a d

Z A P I S N I K

32. SEDNICE ODBORA ZA PRAVOSUĐE, DRŽAVNU UPRAVU

I LOKALNU SAMOUPRAVU, ODRŽANE 02. FEBRUARA 2021. GODINE

Sednica je počela u 09,00 časova.

Sednicom je predsedavanje započela Biljana Pantić Pilja, zamenica predsednika Odbora, nakon čega je Vladimir Đukanović, predsednik Odbora preuzeo predsedavanje.

Sednici su prisustvovali članovi Odbora: Velibor Milojčić, Dejan Kesar, Nebojša Pavlović, Nenad Baroš, Đorđe Dabić, Biljana Pantić Pilja, Dragan M. Marković, Daniel Đivanović i Toma Fila.

Sednici su prisustvovali i: Marijan Rističević, zamenik člana Đorđa Komlenskog, Nenad Krstić, zamenik člana Jelene Žarić Kovačević, Dubravka Kralj, zamenik člana Vladana Zagrađanina i Danijela Veljović, zamenik člana Sanje Jefić Branković.

Sednici nisu prisustvovali članovi Odbora: Sanja Lakić, doc. dr Mihailo Jokić i dr Aleksandar Martinović, niti njihovi zamenici.

Sednici su prisustvovali i: Maja Mačužić Puzić, državni sekretar u Ministarstvu državne uprave i lokalne samouprave, Ivana Savićević, pomoćnik ministra državne uprave i lokalne samouprave, Gordana Pođanin iz Ministarstva državne uprave i lokalne samouprave,Vladimir Vinš, v.d. pomoćnik ministra pravde, Vukica Kužić, izborni član Visokog saveta sudstva iz reda sudija, Tanja Vukićević, izborni član Državnog veća tužilaca i Aleksandar Malešević, sekretar Državnog veća tužilaca.

Predsedavajuća je obavestila članove i zamenike članova Odbora da je u skladu sa članom 72. stav 2. Poslovnika Narodne skupštine, sednica sazvana u roku kraćem od roka predviđenog Poslovnikom, kako bi Odbor što pre razmotrio predloge zakona navedene u sazivu.

Predsedavajuća je predložila da se na osnovu člana 82. i člana 92. stav 2. Poslovnika dnevni red dopuni tačkom 7. „Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 02-2463/21 od 27. decembra 2021. godine) “, tačkom 8. „Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva ( broj 02-114/22 od 21. januara 2022.godine)“ i tačkom 9. „Razmatranje Predloga odluke o izboru zamenika javnog tužioca, koji je podnelo Državno veće tužilaca (broj 119-155/22 od 01. februara 2022. godine)“

Članovi i zamenici članova Odbora su **jednoglasno** usvojili predlog za dopunu dnevnog reda.

Predsedavajuća je predložila da se na osnovu člana 76. Poslovnika na Tridesetdrugoj sednici Odbora obave tri zajednička načelna pretresa i to: o tačkama 1,2,3. i 6.; o tačkama 4. i 5. i zajednički načelni pretres o tačkama 7. i 8. predloženog dnevnog reda, nakon čega će Odbor obaviti glasanje o svakoj tački posebno.

Članovi i zamenici članova Odbora su **jednoglasno** prihvatili navedeni predlog.

Pre utvrđivanja dnevnog reda predsedavajuća je obavestila prisutne da nije bilo primedbi u pisanoj formi na zapisnike sa 27, 28, 29, 30. i 31. sednice Odbora, pa je stavila na glasanje, a članovi i zamenici članova Odbora su **jednoglasno** usvojili Zapisnik 27. sednice održane 07. decembra 2021. godine, Zapisnik 28. sednice održane 10. decembra 2021. godine, Zapisnik 29. sednice održane 14. decembra 2021. godine, Zapisnik 30. sednice održane 23.decembra 2021. godine i Zapisnik 31. sednice održane 23. decembra 2021. godine.

Predsedavajuća je stavila na glasanje, a članovi i zamenici članova Odbora su **jednoglasno** utvrdili sledeći

D n e v n i r e d:

1. Razmatranje Predloga zakona o izboru predsednika Republike, koji je podnela Vlada (broj 011-88/22 od 17. januara 2022. godine), u načelu;
2. Razmatranje Predloga zakona o izboru narodnih poslanika, koji je podnela Vlada (broj 011-86/22 od 17. januara 2022. godine), u načelu;
3. Razmatranje Predloga zakona o lokalnim izborima, koji je podnela Vlada (broj 011-83/22 od 17. januara 2022. godine), u načelu;
4. Razmatranje Predloga zakona o izmeni Zakona o sprečavanju korupcije, koji je podnela Vlada (broj 011-89/22 od 17. januara 2022. godine), u načelu;
5. Razmatranje Predloga zakona o dopuni Zakona o vanparničnom postupku, koji je podnela Vlada (broj 011-85/22 od 17. januara 2022. godine), u načelu;
6. Razmatranje Predloga zakona o izmeni Zakona o platama državnih službenika i nameštenika, koji je podnela Vlada (broj 011-67/22 od 13. januara 2022. godine), u načelu.
7. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 02-2463/21 od 27. decembra 2021. godine);
8. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva ( broj 02-114/22 od 21. januara 2022.godine);
9. Razmatranje Predloga odluke o izboru zamenika javnog tužioca, koji je podnelo Državno veće tužilaca (broj 119-155/22 od 01. februara 2022. godine).

**OBJEDINjENA RASPRAVA o tačkama 1,2,3. i 66 -**  Razmatranje Predloga zakona o izboru predsednika Republike, koji je podnela Vlada (broj 011-88/22 od 17. januara 2022. godine), u načelu; Razmatranje Predloga zakona o izboru narodnih poslanika, koji je podnela Vlada (broj 011-86/22 od 17. januara 2022. godine), u načelu; Razmatranje Predloga zakona o lokalnim izborima, koji je podnela Vlada (broj 011-83/22 od 17. januara 2022. godine), u načelu; Razmatranje Predloga zakona o izmeni Zakona o platama državnih službenika i nameštenika, koji je podnela Vlada (broj 011-67/22 od 13. januara 2022. godine), u načelu.

**Maja Mačužić Puzić** je u uvodnom izlaganju rekla da predlozi novih izbornih zakona sadrže rešenja koja imaju za cilj ustanovljavanje višeg stepena demokratičnosti, transparentnosti i uređenosti postupka izbora predsednika Republike, narodnih poslanika i postupka za izbore na lokalnom nivou i koji su u značajnoj meri rezultat međustranačkog dijaloga koji su se odvijali u prethodnom periodu, praktično, neposredno nakon završetka prethodnih izbora do danas.

Naglasila je da se ovim predlozima zakona uvode značajne novine u pogledu organizacije i rada organa za sprovođenje izbora, posebno u pogledu transparentnosti njihovog rada i šireg kruga subjekata iz političkog života koji učestvuju u njihovom radu, pa i imaju dodatna ovlašćenja u pogledu kontrole pravilnosti sprovođenja izbornog postupka.

Istakla je da se ovim predlozima u zakonski tekst prenose određena rešenja koja su do sada bila sadržana u uputstvima koje je Republička izborna komisija donosila radi sprovođenja niza ranijih izbornih procesa, a koja su se pokazala kao primeri dobre prakse i koji bi, kao takvi, trebalo da postanu zakonski pravni standardi. Ovo se, pre svega, odnosi na pravila u vezi sa obrazovanjem biračkih odbora, podnošenjem izbornih lista i pravu na posmatranje rada organa za sprovođenje izbora, koja nedostaju u važećim zakonima, te da se u većoj meri obezbeđuje poštovanje načela pravne sigurnosti.

Ukazla je predložene odredbe koje su ranije bile sastavni deo podzakonske regulative Republičke izborne komisije, u čijoj nadležnosti će novim zakonskim rešenjima ostati samo tehnička pitanja organizacije izbornog procesa.

Rekla je da je bitno unapređena zaštita pravnih interesa svih učesnika u izbornom postupku, pre svega birača, pre svega kroz produžavanje dosadašnjih rokova za ulaganje pravnih sredstava protiv odluka organa za sprovođenje izbora.

Izlaganje je završila istakavši da izmena Zakona o platama državnih službenika i nameštenika proizilazi iz potrebe da se vrednovanje pratećih pomoćno-tehničkih poslova u državnim organima, upodobi u što većoj meri vrednostima uporedivih poslova koji obavljaju državni službenici. Izmenom se takođe doprinosi ostvarivanju načela uspostavljenog opštim propisom o radu, koji podrazumeva ostvarivanje jednake zarade za isti rad ili rad iste vrednosti.

Naglasila je da se ovim predlogom zakona pravi omogućava razlikovanje u odnosu na poslove nameštenika za koje se zahteva osnovna škola i niži nivo kvalifikacija, a čija isplaćena plata je bila izjednačena sa platama nameštenika čiji poslovi zahtevaju srednje stručno obrazovanje. S obzirom da je osnovica za obračun plata zaposlenih nameštenika u državnim organima, rasla sporije od rasta minimalne zarade, osnovne plate nameštenika čija su radna mesta razvrstana od četvrte do šeste platne grupe ostale su ispod minimalne zarade, što se ovim predlogom donekle ispravlja.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali Marijan Rističević, Nenad Krstić i Maja Mačuzić Puzić.

**Marijan Rističević** je rekao da bi, po njegovom mišljenju, svako biračko mesto trebalo da ima pečat sa brojem biračkog mesta, kako bi se sprečile moguće opstrukcije izbornog procesa.

**Nenad Krstić** je ukazao na zloupotrebu koju, po njegovom mišljenju, čine advokati kada bez naročitog osnova podnose sudu prekršajne prijave i naplaćuju provizije bez obzira na ishod spora.

**Maja Mačužić Puzić** je istakla da Zakon o slobodnom pristupu informacija od javnog značpaja onemogućava zloupotrebe na koje je ukazao poslanik Krstić.

Kako se niko više nije javio za reč, predsednik Odbora je zaključio je raspravu o ovim tačkama dnevnog reda.

**OBJEDINjENA RASPRAVA o tačkama 4. i 5. -**  Razmatranje Predloga zakona o izmeni Zakona o sprečavanju korupcije, koji je podnela Vlada (broj 011-89/22 od 17. januara 2022. godine), u načelu; Razmatranje Predloga zakona o dopuni Zakona o vanparničnom postupku, koji je podnela Vlada (broj 011-85/22 od 17. januara 2022. godine), u načelu.

**Vladimir Vinš** je rekao da predložene izmene Zakona o sprečavanju korupcije sadrže odredbe koje se odnose na obaveze koje imaju javni funkcioneri u vezi sa članstvom i funkcijama  u političkim subjektima.

Naglasio je da se do sada ta obaveza nije odnosila na funkcionere neposredno izabrane od građana, dok se predloženom izmenom taj krug funkcionera sužava i precizira, te da tu obavezu ubuduće neće imati samo narodni poslanici, poslanici u skupštini autonomne pokrajine i odbornici u skupštini jedinice lokalne samouprave.

Istakao je da se dopuna Zakona o vanparničnom postupku vrši zbog usklađivanja sa predviđenim rešenjima iz novog zakona o izboru narodnih poslanika.

Rekao je da je predložena dopuna Zakona o vanparničnom postupku izvršena u delu „lišenja poslovne sposobnosti“, u kom su sadržane odredbe koje se odnose na dužnosti suda, između ostalog, da na osnovu rezultata medicinskog veštačenja, sud u rešenju kojim se lice delimično lišava poslovne sposobnosti odredi vrstu poslova koje to lice može samostalno preduzimati.

Naglasio je da se dopunom ovog zakona predlaže da se dužnost suda proširi tako da u rešenju kojim se lice delimično lišava poslovne sposobnosti, na osnovu rezultata medicinskog veštačenja odredi i da li je to lice sposobno da vrši izborno pravo.

Predsednik Odbora je otvorio raspravu u vezi sa ovim tačkama dnevnog reda, pa kako se niko nije javio za reč zaključio je raspravu, nakon čega se prešlo na treću objedinjenu raspravu.

**OBJEDINjENA RASPRAVA o tačkama 7. i 8. –** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 02-2463/21 od 27. decembra 2021. godine); Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva ( broj 02-114/22 od 21. januara 2022.godine.

**Vukica Kužić** je upoznala prisutne sa procedurom predlaganja kandidata koji se prvi put biraju na sudijsku funkciju i nakon toga navela imena svih kandidata koji su predloženi od strane Visokog saveta sudstva.

Predsednik Odbora je otvorio raspravu u vezi sa ovim tačkama dnevnog reda u kojoj su učestvovali Dubravka Kralj i Toma Fila.

**Dubravka Kralj** je naglasila da bi uz biografije kandidata koji se prvi put biraju na sudijsku funkciju trebalo staviti dužinu studiranja i prosečnu ocenu.

**Toma Fila** se složio sa koleginicom Kralj, i rekao da bi posebno trebalo povesti računa o predlaganju kandidata koji bi predstavljali proporcionalnu zastupljenosti nacionalnih manjina u gradovima gde je mešovito stanovništvo i kao primer je naveo Preševo.

Kako se niko više nije javio za reč, predsednik Odbora je zaključio raspravu o ovim tačkama dnevnog reda.

**DEVETA TAČKA -** Razmatranje Predloga odluke o izboru zamenika javnog tužioca, koji je podnelo Državno veće tužilaca (broj 119-155/22 od 01. februara 2022. godine).

**Tanja Vukićević** je upoznala prisutne sa načinom izbora zamenika javnog tužioca i nakon toga navela imena svih predloženih kandidata.

Predsednik Odbora je otvorio raspravu u vezi sa ovom tačkom dnevnog reda, pa kako se niko nije javio za reč zaključio je raspravu nakon čega je Odbor obavio glasanje o svakoj tački posebno.

**PRVA TAČKA-** Razmatranje Predloga zakona o izboru predsednika Republike, koji je podnela Vlada (broj 011-88/22 od 17. januara 2022. godine), u načelu.

Predsednik Odbora je predložio da Odbor u skladu sa članom 155. stav 2. Poslovnika, odluči da predloži Narodnoj skupštini da prihvati Predlog zakona o izboru predsednika Republike, u načelu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedeni predlog.

**DRUGA TAČKA** – Razmatranje Predloga zakona o izboru narodnih poslanika, koji je podnela Vlada (broj 011-86/22 od 17. januara 2022. godine), u načelu.

Predsednik Odbora je predložio da Odbor u skladu sa članom 155. stav 2. Poslovnika, odluči da predloži Narodnoj skupštini da prihvati Predlog zakona o izboru narodnih poslanika, u načelu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedeni predlog.

**TREĆA TAČKA** - Razmatranje Predloga zakona o lokalnim izborima, koji je podnela Vlada (broj 011-83/22 od 17. januara 2022. godine), u načelu.

Predsednik Odbora je predložio da Odbor u skladu sa članom 155. stav 2. Poslovnika, odluči da predloži Narodnoj skupštini da prihvati Predlog zakona o lokalnim izborima, u načelu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedeni predlog.

**ČETVRTA TAČKA** - Razmatranje Predloga zakona o izmeni Zakona o sprečavanju korupcije, koji je podnela Vlada (broj 011-89/22 od 17. januara 2022. godine), u načelu.

Predsednik Odbora je predložio da Odbor u skladu sa članom 155. stav 2. Poslovnika, odluči da predloži Narodnoj skupštini da prihvati Predlog zakona o izmeni Zakona o sprečavanju korupcije, u načelu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedeni predlog.

**PETA TAČKA -** Razmatranje Predloga zakona o dopuni Zakona o vanparničnom postupku, koji je podnela Vlada (broj 011-85/22 od 17. januara 2022. godine), u načelu.

Predsednik Odbora je predložio da Odbor u skladu sa članom 155. stav 2. Poslovnika, odluči da predloži Narodnoj skupštini da prihvati Predlog zakona o dopuni Zakona o vanparničnom postupku, u načelu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedeni predlog.

**ŠESTA TAČKA** - Razmatranje Predloga zakona o izmeni Zakona o platama državnih službenika i nameštenika, koji je podnela Vlada (broj 011-67/22 od 13. januara 2022. godine), u načelu.

Predsednik Odbora je predložio da Odbor u skladu sa članom 155. stav 2. Poslovnika, odluči da predloži Narodnoj skupštini da prihvati Predlog zakona o izmeni Zakona o platama državnih službenika i nameštenika, u načelu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedeni predlog.

**SEDMA TAČKA** – Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 02-2463/21 od 27. decembra 2021. godine).

Predsednik Odbora je predložio da Odbor konstatuje da je Visoki savet sudstva podneo Predlog odluke o izboru sudija koji se prvi put biraju na sudijsku funkciju kao ovlašćeni predlagač, u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudija koje se prvi put biraju na sudijsku funkciju u Osnovni sud u Vrbasu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

**OSMA TAČKA** – Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva ( broj 02-114/22 od 21. januara 2022. godine).

Predsednik Odbora je predložio da Odbor konstatuje da je Visoki savet sudstva podneo Predlog odluke o izboru sudija koji se prvi put biraju na sudijsku funkciju kao ovlašćeni predlagač, u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudija koje se prvi put biraju na sudijsku funkciju u Prvi osnovni sud u Beogradu, Drugi osnovni sud u Beogradu i Osnovni sud u Mladenovcu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

**DEVETA TAČKA** – Razmatranje Predloga odluke o izboru zamenika javnog tužioca, koji je podnelo Državno veće tužilaca (broj 119-155/22 od 01. februara 2022. godine.

Predsednik Odbora je predložio da Odbor konstatuje da je Predlog odluke o izboru zamenika javnog tužioca podnelo Državno veće tužilaca kao ovlašćeni predlagač, u skladu sa članom 75. stav 1. Zakona o javnom tužilaštvu i članom 13 alineja druga Zakona o državnom veću tužilaca, te da predloži Narodnoj skupštini da prihvati Predlog odluke o izboru zamenika javnog tužioca u: Prvom osnovnom javnom tužilaštvu u Beogradu, Drugom osnovnom javnom tužilaštvu u Beogradu, Trećem osnovnom javnom tužilaštvu u Beogradu, Osnovnom javnom tužilaštvu u Mionici, Osnovnom javnom tužilaštvu u Velikoj Plani, Osnovnom javnom tužilaštvu u Smederevu, Osnovnom javnom tužilaštvu u Pančevu, Osnovnom javnom tužilaštvu u Novom Sadu, Osnovnom javnom tužilaštvu u Subotici, Osnovnom javnom tužilaštvu u Kruševcu, Osnovnom javnom tužilaštvu u Kraljevu, Osnovnom javnom tužilaštvu u Požarevcu, Osnovnom javnom tužilaštvu u Novom Pazaru, Osnovnom javnom tužilaštvu u Čačku, Osnovnom javnom tužilaštvu u Nišu, Osnovnom javnom tužilaštvu u Vranju, Osnovnom javnom tužilaštvu u Leskovcu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

Sednica je završena u 09,50 časova.

NAPOMENA: Sednica je održana u Biblioteci Narodne skupštine u kojoj ne postoji mogućnost tonskog snimanja sednice.

SEKRETAR PREDSEDNIK

Sanja Pecelj Vladimir Đukanović